Апэрэу Астрахань щыIагъэх — Адыгэ макъ\nАпэрэу Астрахань щыIагъэх\nРедактор 18.12.2020 КУЛЬТУРЭР, КЪЭБАРЫКlЭХЭР\nАдыгэ Республикэм и Къэралыгъо Камернэ музыкальнэ театрэу Хьанэхъу Адамэ ыцIэ зыхьырэм икъэгъэлъэгъонхэр апэрэу Астрахань щыкIуагъэх.\nАдыгеим икъэралыгъо гъэпсыкIэ илъэси 100 зэрэхъурэм фэгъэхьыгъэ Iофтхьабзэхэр Камернэ музыкальнэ театрэу А. Хьанэ­хъум ыцIэ зыхьырэм зэхещэх. Къуекъо Налбый ытхыгъэм техыгъэу «Волшебная овечка» зыфиIорэ мюзиклэр Астрахань иныбжьыкIэ театрэ тиартистхэм къыщагъэлъэгъуагъ. Орэдышъор композиторэу Тхьабысымэ Умарэ ыусыгъ. Режиссерэу Виктор Серебрянскэм къэгъэлъэгъоныр ыгъэуцугъ.\n— Адыгэ лъэпкъ драматургиер Урысыем ишъолъырхэм нахьышIоу ашIэным фэшI Къуекъо Налбый ытхыгъэхэм ащыщхэр къыхэтхыгъэх, — къытиIуагъ Адыгэ Респуб­ликэм и Къэралыгъо Камернэ музыкальнэ театрэ ихудоже­ственнэ пащэу, Урысыем, Адыге­им искусствэхэмкIэ язаслуженнэ IофышIэшхоу Сулейманов Юныс. — Адыгэхэм якультурэ, ятарихъ, яшэн-хабзэхэр театрэм икъэгъэ­лъэ­гъонхэмкIэ лъэпкъ зэфэшъхьаф­хэм алъытэгъэIэсых.\nСпектаклэр гъогогъуищэ Астрахань къыщагъэлъэгъуагъ. Режиссерэу Виктор Серебрянскэм ныбджэгъуныгъэм имэхьанэ едзы­гъохэм IупкIэу къащызэIуехы. Цыхьэ зэфэпшIыным, зэгурыIоныгъэм щыIэныгъэм мэхьанэу щыряIэм, IэпыIэгъу узэфэхъужьыным, нэмыкIхэм яхьылIэгъэ къэшIыныр кIэлэцIыкIухэм, ны-тыхэм ашIогъэшIэгъон. Мэлымрэ ды­шъэмрэ уахадэмэ къыхэпхыщтым урегъэгупшысэ.\nАртистхэм къашIырэ рольхэм псэ къапагъакIэ. Образхэм куоу ахэхьэх, пшысэм техыгъэ къэгъэ­лъэгъоныр тилъэхъан щыхъугъэм фэдэу мюзиклэм уеплъы.\nОльга Шадринам нэнэжъ ироль къешIы. Светлана Корнеевам шъэожъыеу Къэплъан къегъэлъа­гъо. Нэнэжъымрэ кIалэмрэ язэдэгущыIакIэ, нэнэжъ игумэкIхэр Къэплъан зэхыригъэшIыкIыхэ шIоигъоу зэреушъыирэр артистхэм гъэшIэгъонэу къагъэлъагъо.\nНэгъучIыцэр нэнэжъ фэдэп. ИеплъыкIэхэр гурыIогъуае къыт­щэхъу. Ролыр ЛIый Бэллэ къы­шIызэ, нэгъучIыцэр зыфэдэ шъып­къэр гукIэ къыуегъашIэ. «Артисткэм ролыр шIогъэшIэгъона?» зыфэпIощт упчIэр шъхьэм къехьэ. НэгъучIыцэу ущытыныр Iоф къызэрыкIоп. Артисткэм ар къыдилъытэзэ, ролыр къызэIуехы.\nМэлым, тыгъужъым, тхьакIумкIыхьэм, иныжъым, нэмыкIхэм ярольхэр Наталья Амельченкэм, Ирина Минкарскаям, Наталья Авдеевам, Сергей Тарусиным, Анастасия Шопинам, Елена Сороковскаям, Елизавета Савинцевам къашIых.\nЗекIо зежьэхэм, ошIэ-дэмы­шIэу зэныбджэгъухэр къиныгъо­хэм ахэфагъэх. ЗэгурыIоныгъэу ахэлъым, лъытэныгъэу зэфашIырэм ишIуагъэкIэ зэкъоуцохи, къиным щыщынагъэхэп, хэкIыпIэ къагъотыгъ. Ныбджэгъуныгъэм имэхьанэ артистхэм мюзиклэм дэгъоу къы­щагъэлъагъо. Спектаклэр непэрэ хъугъэ-шIагъэхэм гукIэ къяощалIэ…\nАдыгэ Республикэм иартистхэм бысымхэр къафэразэхэу бэрэ Iэгу къафытеуагъэх. Ащ дакIоу, Астрахань иныбжьыкIэ театрэ ихудожественнэ пащэу Сергей Тараскиным, театрэм ипащэу Инна Москвинам, театрэм иартистхэм зэхэщэн Iофыгъохэр, культурэм фэгъэхьыгъэ Iофтхьабзэхэр гъэшIэгъонэу зэхащагъэх.\nАдыгеим икIыгъэхэр консерваторием, оперэм ыкIи къашъом ятеатрэ, Астрахань ичIыпIэ да­хэхэм ащыIагъэх. Я ХVI-рэ лIэшIэгъум ашIыгъэ Кремлэу Астрахань дэтым, фэшъхьаф­хэм яхьылIэгъэ къэбархэр къафаIо­тагъэх.\nКамернэ музыкальнэ театрэм иартистхэм къызэраIуагъэу, Ас­трахань къыщалъэгъугъэр, къыщы­зэхахыгъэр бэрэ агу къэкIы­жьыщт.\nАдыгэ Республикэм культурэмкIэ и Министерствэ кIэщакIо фэхъуи, Камернэ музыкальнэ театрэр Астрахань зэрэщыIагъэм ишIуагъэкIэ республикэмрэ хэкум­рэ ятворческэ IофышIэхэр на­хьышIоу зэрэшIагъэх.\nТеатрэм ихудожественнэ пащэу Сулейманов Юныс къызэрэтиIуа­гъэу, Адыгеим икъэралыгъо гъэ­псыкIэ илъэси 100 зэрэхъурэм фэгъэхьыгъэ Iофхэм театрэр тапэкIи ахэлэжьэщт, Урысыем ишъолъырхэм къэгъэлъэгъонхэр ащызэхищэщтых.\nПредыдущая ЕшIэгъухэм тяжэщт\nСледущая COVID-19-м пэшIуекIорэ апэрэ вакцин